Broj: 711-I-1080-M-58/21-03-17

Zagreb, 11. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev rukovodeće državne službenice Ivane Pintar, ravnateljice Uprave Ministarstva prostornog uređenja, graditeljstva i državne imovine,** za davanjem mišljenja Povjerenstva, na 130. sjednici, održanoj 11. lipnja 2021.g., daje sljedeće:

**MIŠLJENJE**

**Na temelju članka 20. stavka 3. ZSSI-a, u svezi s člankom 14. stavkom 1. ZSSI-a, rukovodeća državna službenica Ivana Pintar, ravnateljica Uprave Ministarstva prostornog uređenja, graditeljstva i državne imovine, koja je obnašala dužnost pomoćnice ministra prostornog uređenja, graditeljstva i državne imovine do 11. veljače 2021., ne može u razdoblju od dvanaest mjeseci nakon prestanka obnašanja dužnosti pomoćnice ministra obavljati funkciju članice nadzornog odbora trgovačkog društva u vlasništvu države.**

Obrazloženje

 U Povjerenstvu je 10. lipnja 2021. pod brojem 711-U-2209-M-58/21-01-3 zaprimljen zahtjev za mišljenjem rukovodeće državne službenice Ivane Pintar, ravnateljice Uprave Ministarstva prostornog uređenja, graditeljstva i državne imovine, povodom kojeg se vodi predmet broj M-58/21.

Uvidom u Registar dužnosnika koji vodi i ustrojava Povjerenstvo, utvrđeno je da je Ivana Pintar do 11. veljače 2021. obnašala dužnost pomoćnice ministra prostornog uređenja, graditeljstva i državne imovine, te da od 11. veljače 2021. obnaša dužnost ravnateljice Uprave navedenog Ministarstva.

Članak 3. stavak 1. podstavak 26. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15.) propisivao je da su pomoćnici ministara dužnosnici u smislu navedenog Zakona.

Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Navedeni Zakon dalje propisuje kako upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik.

Člankom 69. stavkom 1. Zakona o sustavu državne uprave („Narodne novine“ broj 66/19.) propisano je da će ministarstva najkasnije u roku od 30 dana od dana stupanja na snagu pravilnika o unutarnjem redu iz članka 65. stavka 5. toga Zakona pokrenuti postupke imenovanja ravnatelja upravnih organizacija u sastavu ministarstava. Stavkom 2. istog članka Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja iz stavka 1. toga članka.

Člankom 3. stavkom 3. ZSSI-a propisano je da se odredbe iz članka 8., 9. i 10, glave III, članka 42. do 46. i članka 55. stavka 3. tog Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Stoga je Ivana Pintar povodom obnašanja dužnosti pomoćnice ministra prostornog uređenja, graditeljstva i državne imovine bila dužnosnica iz članka 3. ZSSI-a, koju u cijelosti povodom obnašanje ove dužnosti obvezuju odredbe ZSSI-a, dok je kao ravnateljica Uprave rukovodeća državne službenica, te je također obvezuje odredbe ZSSI-a, ali u dijelu koji se odnosi članke 8., 9. i 10, glave III, članke 42. do 46. i članak 55. stavak 3. ZSSI-a..

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Podnositeljica navodi da je na temelju provedenog javnog natječaja na 43. sjednici Vlade Republike Hrvatske od 11. veljače 2021. imenovana na dužnost ravnateljice Uprave za upravljanje i raspolaganje nekretninama Ministarstva prostornog uređenja, graditeljstva i državne imovine, gdje je prethodno obnašala dužnost pomoćnice ministra u Upravi za nekretnine.

Dužnosnica traži mišljenje Povjerenstva može li biti imenovana u nadzorni odbor trgovačkog društva u vlasništvu države, odnosno postoje li zapreke za njezino imenovanje na istu funkciju.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Čankom 20. stavkom 3. ZSSI-a, propisano je da obveze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Ivana Pintar u trenutku podnošenja ovog zahtjeva više nije dužnosnica iz članka 3. stavaka 1. i 2. ZSSI-a, jer obnaša dužnost ravnateljice Uprave Ministarstva prostornog uređenja, graditeljstva i državne imovine. Na nju se kao rukovodeću državnu službenicu primjenjuju taksativno navedeni članci ZSSI-a, kojima nisu obuhvaćene zakonske odredbe o dopuštenosti članstva u nadzornom odboru trgovačkog društva za vrijeme obnašanja dužnosti ravnateljice Uprave.

Međutim, Ivana Pintar je do 11. veljače 2021. bila dužnosnik iz članka 3. stavka 1. podstavka 26. ZSSI-a, jer je do navedenog dana obnašala dužnost pomoćnice ministra prostornog uređenja, graditeljstva i državne imovine. Dužnosnike u razdoblju od 12 mjeseci od prestanka obnašanja dužnosti obvezuju neke zabrane i ograničenja propisane odredbama ZSSI-a.

Zabrana članstva u upravnim tijelima i nadzornim odborima trgovačkih društava propisana je beziznimno. Ista sukladno članku 14. stavku 1. ZSSI-a obvezuje dužnosnike za vrijeme obnašanja javne dužnosti, ali temeljem članka 20. stavka 3. ZSSI-a, i u razdoblju od 12 mjeseci od dana prestanka obnašanja dužnosti, neovisno o tome tko je osnivač trgovačkog društva (država, jedinica lokalnen, odnosno područne samouprave ili druge fizičke i pravne osobe).

Stoga na temelju članka 20. stavka 3. ZSSI-a u svezi s člankom 14. stavkom 1. ZSSI-a, Ivana Pintar u razdoblju od 12 mjeseci od dana prestanka obnašanja dužnosti pomoćnice ministra prostornog uređenja, graditeljstva i državne imovine ne može obavljati funkciju članice nadzornog odbora trgovačkog društva u vlasništvu države.

Slijedom navedenog Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Rukovodeća državna službenica Ivana Pintar, elektronička dostava
2. Objava na internetskoj stranici Povjerenstva
3. Pismohrana